เก็บตกการเงิน
ธสน.อบรมเอสเอ็มอี
27 ม.ค. 2555

ธสน.อบรมเอสเอ็มอี 
ธนาคารเพื่อการส่งออกและนำเข้าแห่งประเทศไทย (ธสน.) เชิญผู้ประกอบการเอสเอ็มอีที่สนใจจะเริ่มต้นธุรกิจส่งออกเข้าร่วมอบรม เรื่อง “ส่งออก...เรื่องง่ายๆ ไปกับ EXIM” ในโครงการ“เอ็กซิมแบงก์สัญจร จัดอบรม SMEs เรียนรู้...ก่อนส่งออก” ในวันพุธที่ 1 ก.พ.นี้ เวลา 09.0016.00 น. ณ หอประชุมมหาวิทยาลัยเชียงใหม่ จ.เชียงใหม่ เพื่อเสริมสร้างความรู้ความเข้าใจทั้งภาคทฤษฎีและปฏิบัติให้แก่เอสเอ็มอี ในทุกประเด็นที่เป็นอุปสรรคต่อเศรษฐกิจ โดยไม่มีค่าใช้จ่าย 
สำรองที่นั่งทางเว็บไซต์ www.exim.go.th สอบถามข้อมูลเพิ่มเติมได้ที่ ธสน.สาขาเชียงใหม่ โทร. 053-2205967 หรือสำนักงานใหญ่ โทร. 02-2713700, 02-6172111 ต่อ 2008
บสส.โชว์ผลงานปีคืนเงินกองทุนฟื้นฟูฯ 
นางน้ำผึ้ง วงศ์สมิทธิ์ กรรมการผู้จัดการ บริษัท บริหารสินทรัพย์สุขุมวิท (บสส.) เปิดเผยผลการดำเนินงานปี 2554 ว่า มีเงินสดรับจากการดำเนินงานสูงถึง 10,738 ล้านบาท และสามารถนำส่งเงินคืนกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) ได้ 8,740 ล้านบาท ซึ่งนับเป็นปีที่ 6 ติดต่อกันแล้วที่ บสส.สามารถนำส่งเงินคืนกองทุนฟื้นฟูฯ ได้เกินเป้าหมาย โดยมีสินทรัพย์รวม ณ สิ้นปี 2554 อยู่ที่ 184,994 ล้านบาท
สำหรับเงินสดรับที่ทำได้มากกว่า 1 หมื่นล้านบาท ในปี 2554 นั้น เป็นผลจากการดำเนินงานด้านแก้ไขหนี้เสีย (เอ็นพีแอล) ที่สามารถรักษาระดับอัตราการรับชำระคืนไม่ต่ำกว่า 40% มาโดยตลอด อีกทั้งในส่วนของสินทรัพย์รอการขาย (เอ็นพีเอ) สามารถทำยอดจำหน่ายสูงกว่าเป้าหมายและมีกำไรในระดับที่เหมาะสม โดยเฉพาะช่วงท้ายปี 2554 บสส.ได้เปิดให้ผู้สนใจยื่นซองประมูลซื้อเอ็นพีเอมูลค่ากว่า 2,000 ล้านบาท ซึ่งได้รับการตอบรับอย่างดี